EKRE juhatuse liige Ruuben Kaalep ja Nordisk Ungdomi esindaja Fredrik Hagberg Sinise Äratuse korraldatud tõrvikurongkäigu järel 24. veebruaril 2015
**Nordisk Ungdom** (**NU**, **Põhjala Noored**) on 2010. aastal asutatud Rootsi paremäärmuslik noorteorganisatsioon. Organisatsioonile on ette heidetud ka antisemitismi.

Organisatsiooni tuumiku moodustavad marginaliseerunud Natsionaaldemokraatide (*Nationaldemokraterna*) partei ja Natsionaaldemokraatlike Noorte (*Nationaldemokratisk Ungdom*) ühenduse endised liikmed.

Ideoloogia
----------

Nordisk Ungdom liigitatakse tavaliselt paremäärmuslike organisatsioonide hulka. Noorteühenduse tegevust uurinud Stockholmi ülikooli teadlase Mattias Ekmani hinnangul sisaldab ühenduse programm nii parempopulismi kui Rootsi konteksti sobitatud Itaalia fašismi elemente. Organisatsiooni asutatud sotsiaalkeskust Stockholmis kirjeldab ta Itaalia mudeli eeskujul loodud Rootsi esimese fašistliku sotsiaalkeskusena. Oslo Ülikooli teadlane Anders Ravik Jupskås on NU-d kirjeldanud etnopluralistliku paremäärmusluse esindajana. Rootsi Kaitsepolitsei seostab NU-d *white power*i liikumisega. Rootsis rassistlikke ilminguid jälgiv organisatsioon EXPO on kirjeldanud NU-d natsistliku, etnopluralistliku ja *white power*i ideid pooldava organisatsioonina.. Samu termineid on kasutanud NU-kirjeldamiseks meediaväljaanded.

Nordisk Ungdom ise kirjaldab ennast kui kunstlikest ideoloogilistest moodustistest eemalseisvat aktivistide ühendust, mis põhineb Skandinaavia ja Euroopa identiteedile. Soovitakse ühiskonda, kus rootsi rahva etniline ja kultuuriline ellujäämine seatakse kõigest muust tähtsamaks. Eesmärgiks on võetud ka inimeste tähelepanu juhtimine sotsiaalsele ebaõiglusesele, tänapäeva ühiskonna poolt hävitatud väärtuste taaskehtestamine, otsustusprotsesside radikaalne detsentraliseerimine ja otsustajate vastutuse suurendamine, konsumerismi vähendamine.

Tegevus
-------

Paljudest traditsioonilisematest paremäärmuslikest rühmitustest eristab NU-d aktiivne moodsate sotsiaalmeedia kanalite kasutamine. Lisaks kodulehele internetis on neil oma YouTube kanal nimega Etnopluralist ning Facebooki ja Twitteri kontod. Meedia tähelepanu on pälvitud erinevate tavatute aktsioonide korraldamisega, millest mõnede puhul on neid süüdistatud inimeste ähvardamises, ahistamises ja vägivaldsetes tegudes. Nad on nt korraldanud loosungi "hävitades oma ajaloo, hävitame oma tuleviku" all meeleavalduse mošee ehitamise vastu ühte Göteborgi parki; ahistanud õpetajat, kes oli teatanud, et ei soovi Rootsi Demokraatide partei liikmeid nende anti-demokraatlike vaadete tõttu oma kooli; tõenäoliselt on ühingu korraldatud ka tordi näkku surumine naisele, kes oli varem omakorda tordi näkku visanud Rootsi Demokraatide juhile Jimmie Åkessonile, sest sellest teost oli filmitud video, mis riputati internetti just NU poolt.

Koostöö teiste organisatsioonidega
----------------------------------

Nordisk Ungdom on toetanud või teinud koostööd erinevate paremäärmuslike poliitiliste organisatsioonidega nii Rootsist (Natsionaaldemokraadid, Rootslaste Partei) kui välismaalt (CasaPound Itaalias, Saksa Natsionaaldemokraatliku Partei noorteorganisatsioon, Svoboda ja Parem Sektor Ukrainas).

2015. aastal osales Nordisk Ungdom Eesti Konservatiivse Rahvaerakonna noorteliikumise Sinise Äratuse korraldatud iseseisvuspäeva tõrvikurongkäigul Tallinnas. Sellega seoses ilmus Eesti ajakirjanduses mitu NU tausta tutvustavat artiklit. Uudisteportaal Delfi teatas, et kuigi avalikult on NU eitanud süüdistusi natsismis ja paremäärmusluses, siis näiteks Rootsi Kaitsepolitsei ja antirassistlik väljaanne Expo on seda organisatsiooni seostanud avalikult natsistliku "valge jõu" liikumisega. Jüri Estam avaldas lootust, et Sinise Äratuse liikmed seltsivad NU taolise natsisidemetega organisatsiooniga teadmatusest. Ajaloodoktorant Aro Velmet kirjutas, et Nordisk Ungdomi liikmed on Rootsis verbaalselt ja füüsiliselt ahistanud rassismivastaseid aktiviste ja rahvusvahelisi põgenikke ning et ekstremismi monitooriv asutus EXPO nimetab Nordisk Ungdomi paremäärmuslikuks ja antisemiitlikuks organisatsiooniks. Velmeti hinnangul on Sinise Äratuse suhtlemine sellise organisatsiooniga väheüllatav ja see sobitub hästi EKRE paremäärmusliku olemusega. NU esindaja Fredrik Hagberg eitas väiteid, et nad füüsiliselt ahistanud rassismivastaseid aktiviste või põgenikke, ja ütles, et nad kasutavad rahumeelseid meetodeid. Hagbergi sõnul on taolisi süüdistusi esitanud EXPO, mis tema hinnangul on aga vasakäärmuslik organisatsioon, kuhu kuulub vägivallaga silma paistnud isikuid, ja seega ei tasu neid tõsiselt võtta.

Viited
------

1. ↑
2. 1 2 3 4  Mattias Ekman. Pro‐violence and antidemocratic right‐wing extremist messages on the Internet. Swedish Media Council, 2014. Lk 74–75
3. 1 2 3 4  Anders Ravik Jupskås. Sweden. Lk 62–68 kogumikus "Preventing and Countering Far-Right Extremism: European Cooperation". Ministry of Justice, Sweden and Institute for Strategic Dialogue, 2012.
4. ↑
5. ↑  "Den rasideologiska miljön. Årsrapport 2011" (PDF). Originaali (PDF) arhiivikoopia seisuga 17. juuni 2012. Vaadatud 17. mail 2015.
6. ↑  "Nazister bakom antimoskékampanj i Göteborg". Originaali arhiivikoopia seisuga 9. detsember 2013. Vaadatud 17. mail 2015.
7. 1 2
8. ↑
9. ↑
10. ↑
11. ↑
12. ↑
13. ↑
14. ↑
15. ↑
16. ↑
17. ↑
18. ↑
19. ↑
20. ↑
21. ↑
22. ↑
23. ↑  Aro Velmet "EKRE tõelisest loomusest on mööda vaadanud nii ajakirjandus, analüütikud kui ka Taavi Rõivas" ERR, 06.03.2015
24. ↑  Nordisk Ungdom: süüdistused füüsilises ahistamises ei vasta tõele

Välislingid
-----------

* Nordisk Ungdomi koduleht